4. schôdza NR SR - 1.deň - B. popoludní
Dátum: 2023-11-23
Poslanec: Šimečka, Michal (PS)
Druh vystúpenia: Vystúpenie v rozprave

8. Ďakujem veľmi pekne. Veď celé Slovensko, celé Slovensko posledný mesiac pozorovalo ministrove prešľapy, v priamom prenose všetci videli, že pán minister Šutaj Eštok nemá osobnostnú ani profesionálnu výbavu, aby bol ministrom. Trúfam si povedať, že paradoxne ešte aj ako minister pán Robert Kaliňák by tie čistky robil profesionálnejšie a možno aspoň formálne správne. Takže prečo za ním premiér stojí, prečo ho prišiel podporiť, hoci formálne pán minister Eštok patrí k HLAS-u a nie k SMER-u? A tá odpoveď, dámy a páni, je úplne jasná a je očividná. Lebo pán minister Šutaj Eštok je poslušným nástrojom pomsty. Pomsty premiéra, pomsty Roberta Fica voči príslušníkom Národnej kriminálnej agentúry, ktorí vyšetrovali kauzy smeráckych vlád. Mimochodom, voči tým, voči tým vyšetrovateľom, ktorí, ktorým súd dával konzistentne za pravdu. Dával im za pravdu, a to bude platiť bez ohľadu na to, koľko hodín, koľko hodín SMER, koľko hodín nahrávok SMER zmanipuluje a zostrihá. Dámy a páni, ten posledný mesiac ukázal, že agendou pána ministra nie je slúžiť ľuďom, verejnému záujmu, ale iba slúžiť záujmom Roberta Fica. A robí to veľmi snaživo, robí to, dalo by sa povedať, premotivovane, snaží sa naozaj splniť všetko, čo vidí pánovi premiérovi na očiach, doručiť tú pomstu aj zabezpečiť beztrestnosť, a to bez ohľadu na zákony alebo právny štát. Dámy a páni, v dejinách v politike sa veľmi často ukázalo, že sú to práve takíto premotivovaní snaživci, ktorí v snahe zapáčiť sa svojmu pánovi, napáchajú tie najväčšie, tie najväčšie škody a tie najhoršie veci. A občania Slovenska si to nezaslúžia. Slovensko má naviac, majú mu vládnuť ľudia, ktorí sa vo svojom remesle vyznajú a ktorí konajú v prospech ľudí a nie v prospech svojho pána. Kolegyne, kolegovia, veľmi často sme v politike, v slovenskej politike svedkami toho, že politikom sa prepečie arogancia, neslušnosť, neschopnosť a dokonca aj nehospodárne nakladanie s verejnými zdrojmi. Verím však, že sa všetci zhodneme na tom, že keď sa k tomu pridá aj obchádzanie zákona a porušovanie zákona, tak je tá čiara prekročená. A tam už je ohrozenie pre právny štát a spravodlivosť celej krajiny. A nezávislé rozhodnutia, hovorím, môžu prísť ďalšie. Dve nezávislé rozhodnutia súdov potvrdili, že minister Šutaj Eštok tú čiaru prekročil, urobil to vedome, urobil to opakovane a namiesto toho, aby si okamžite priznal chybu, povedal, že veď sa odvolajú na vyššiu inštanciu, tak sa začal vyhrážať tým sudcom disciplinárnym konaním alebo dokonca trestným. A iba preto, iba preto, že nerozhodli v jeho prospech. A teraz pán minister, keď bude rozprávať po mne, to určite bude popierať, možno sa odvolá na nejaké iné rozhodnutia, vymyslí si rôzne právne kotrmelce, budú všetko zhadzovať na opozíciu alebo na bývalú vládu, obviňovať tých vyšetrovateľov, možno sa dostane aj na Sorosa, nič iné nečakám, ale dovoľte mi, dámy a páni, z tohto miesta tlmočiť vôľu státisícov ľudí, státisícov voličov, ktorí si neprajú, aby ich zastupoval minister, ktorý je spolovice neschopný a z druhej polovice schopný všetkého. Pre pána Šutaja Eštoka je dnes jediná cesta, odovzdať kľúče od ministerstva, vrátiť sa sem do poslaneckých lavíc a postupne dozrievať na exekutívnu funkciu. Ja mu prajem na tejto ceste veľa úspechov, veľa síl, ale keďže zjavne sa na ňu nechystá vydať sám, tak by sme mu k tomu, dámy a páni, mali pomôcť. A preto si vás dovolím všetkých vyzvať, aby ste podporili tento návrh na vyslovenie nedôvery ministrovi vnútra. Priznajme si, že tento experiment sa nevydaril, pretočme list, pán minister zlyhal, tak treba nájsť niekoho lepšieho, nemalo by to byť až také ťažké. Čím skôr, tým lepšie. Ďakujem vám veľmi pekne. (Potlesk.)